คลังกระทุ้ง แบงก์รัฐ หนุนกอช.
กระทรวงการคลังกำชับออมสิน-ธ.ก.ส.ช่วยหาสมาชิก กอช.
29 ต.ค. 2565

กระทรวงการคลังกำชับออมสิน-ธ.ก.ส.ช่วยหาสมาชิก กอช.
นายสมชัย สัจจพงษ์ ปลัดกระทรวงการคลัง ประธานกองทุนการออมแห่งชาติ (กอช.) เปิดเผยว่า ในปี 2560 กอช.ตั้งเป้าหาสมาชิกให้ได้ 1.5 ล้านราย จากเป้าสมาชิกในปี 2559 ที่อยู่ประมาณ 5 แสนกว่าราย ต่ำกว่าเป้าหมายที่ตั้งไว้ 1 ล้านราย ถึงแม้จะลดเป้าให้เหลือ 7 แสนราย ก็ยังทำได้ต่ำกว่าเป้า เพราะ กอช.เป็นกองทุนภาคสมัครใจไม่ได้เป็นการบังคับ ทำให้การหาสมาชิกไม่ใช่เรื่องง่าย
นอกจากนี้ กอช.จะต้องขอความร่วมมือกับพันธมิตรแบงก์รัฐ โดยเฉพาะธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ให้ช่วยประชาสัมพันธ์ให้ลูกค้าของธนาคารสมัครเป็นสมาชิก กอช.ให้มากขึ้นกว่าที่ผ่านมา โดยให้ความสำคัญว่าภารกิจนี้เป็นเรื่องสำคัญหนึ่งของธนาคาร
“ปัจจุบัน ธนาคารออมสินและ ธ.ก.ส.เป็นช่องทางให้รับสมัครสมาชิก กอช. รวมถึงเป็นช่องทางการจ่ายเงินสมทบของสมาชิก แต่ในอนาคตทั้งสองแบงก์ควรเพิ่มบทบาทตรงนี้ให้มากขึ้น เช่น ทุกสาขาของธนาคารควรมีป้ายบอกให้ลูกค้ารู้ว่ารับสมัครสมาชิก กอช. และจ่ายเงินสมทบ กอช.ได้ที่นี่ ซึ่งปัจจุบันไม่มีป้ายบอกอะไรเลย” นายสมชัย กล่าว
นายสมชัย กล่าวอีกว่า การแก้ไขกฎหมาย กอช. ให้รัฐบาลจ่ายเงินสมทบสูงสุด 1,200 บาท/ปี เป็น 1,500 บาท/ปี และขยายการจ่ายเงินสมทบของสมาชิกจากที่กำหนดไว้ไม่เกิน 1.32 หมื่นบาท/ปี ให้เป็น 1.5 หมื่นบาท/ปี จะดึงดูดแรงงานนอกระบบ 24 ล้านคน ให้เป็นสมาชิก กอช.มากขึ้น ซึ่งทางกองทุนกำลังพิจารณารายละเอียดแก้ไขกฎหมาย และส่งให้คณะรัฐมนตรี (ครม.) เห็นชอบในปีหน้า